
Szám: 123-924/2025
Nyilvános ülésen tárgyalandó!
Napirend száma:…….
Képviselő-testület
2025. november 27-ei ülésére
Tárgy: Javaslat a „Mozgás Receptre” programban történő részvételre
Tisztelt Képviselő-testület!
I. Előzmények

A Magyar Életmód Orvostani Társaság Egyesület (továbbiakban: ÉMOT) új kezdeményezése, a "Mozgás Receptre" program, amely az egészségben eltöltött életévek számának növelését célozza a lakosság fizikai aktivitásának növelésével. A rendszeres fizikai aktivitás, mint gyógyító-megelőző életmódtényező évek óta megjelenik számos betegség kezeléséről, megelőzéséről szóló hazai és nemzetközi szakmai irányelvben. 

A rendszeres fizikai aktivitás mindennapi gyógyítás-megelőzés részévé tételében hazai és nemzetközi tapasztalatok alapján a települési önkormányzatok a leghatékonyabbak. A települési önkormányzatoknál ér össze az egészségügyi ellátás a szerződött háziorvosok és a mozgásszektor a kerületben működő egyesületekkel, intézményekkel, sokszor a már ma is biztosított mozgáslehetőségekkel. Az Önkormányzat feladata, hogy a települési háziorvosi praxisokat tájékoztassa és a programot népszerűsítse a helyi lakosság körében, a sportlétesítmények bevonásával  és együttműködést biztosítson a mozgás lehetőségéről, információs szolgáltatást nyújtva a páciensek részére – akik ezáltal tájékozódhatnak – a recept beváltási lehetőségeikről.

A „Mozgás Receptre” program – összeköti az egészségügyi ellátó rendszert a mozgáslehetőségekkel. A gyakorlatban a háziorvosok írnak fel receptre konkrét mozgást, mint megelőző, gyógyító eszközt, amit a páciensek sportlétesítményekben válthatnak be. A programban részt vevő orvosok a recept felírásával felhívják a figyelmet a rendszeres fizikai aktivitás gyógyító-megelőző szerepére, ezáltal hozzájárulnak a szakmailag javasolt mozgásmennyiség eléréséhez és a lakosság egészségének megőrzéséhez. Az egészségtudatos életmódot folytató lakosság kevesebb terhet ró az egészségügyi ellátórendszerre, így hosszú távon csökkenhetnek az egészségügyi kiadások is.

A programban történő részvétel önkéntes, és egyik fél számára sem jár pénzügyi kötelezettséggel a másik felé.

A települési önkormányzatok az ÉMOT-tal kötendő szerződés aláírásával csatlakoznak a programhoz. 
II. Vélemények

Magyarország helyi önkormányzatairól szóló 2011. évi CLXXXIX. törvény 23. § (5) bekezdés 9. pontja szerint a kerületi önkormányzat feladata különösen a törvényben meghatározott kivételekkel az egészségügyi alapellátás, az egészséges életmód segítését célzó szolgáltatások, és ugyanezen jogszabályhely 17. pontja alapján a kerületi sport és szabadidősport támogatása, ifjúsági ügyek. 

A „Mozgás Receptre” programban való részvétel illeszkedik az Önkormányzat 074054 kormányzati funkciószámú, ’Komplex egészségfejlesztő, prevenciós programok’ alaptevékenységéhez. 
A Jogi Főosztály véleménye: az előterjesztésben közölt adatok és egyéb információk alapján az előterjesztéshez jogi észrevételt nem tesz.
Tekintettel arra, hogy a fenti programhoz való csatlakozás a zuglói lakosok egészségügyi állapotának javulását eredményezheti, kérem a Képviselő-testületet, hogy támogassa Budapest Főváros XIV. Kerület Zugló Önkormányzatának részvételét a „Mozgás Receptre” programban.
III. Bizottsági vélemények:


Az előterjesztést a Népjóléti Bizottság tárgyalja.
IV. Döntési javaslat
Budapest Főváros XIV. Kerület Zugló Önkormányzata Képviselő-testülete elfogadja az előterjesztés 1. mellékletét képező határozati javaslatot.
A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdései, valamint az 50. §-a alapján egyszerű többség szükséges.

Budapest, 2025. november 17.
 
         Háhn-Zágon Zsuzsanna
                                                                           alpolgármester                    
	
	 


Az előterjesztést készítette: 

Fábis Laura civil kapcsolati referens

Mellékletek:

1.  melléklet: Határozati javaslat

2.  melléklet: Szerződés tervezet a „Mozgás Receptre” programban történő részvételről
1.  melléklet a 123-924/2025 előterjesztéshez

Budapest Főváros XIV. Kerület Zugló Önkormányzata Képviselő-testülete
……./2025. (XI. 27.) önkormányzati határozata
a „Mozgás Receptre” programban történő részvételről
1. Budapest Főváros XIV. Kerület Zugló Önkormányzata Képviselő-testülete úgy dönt, hogy Budapest Főváros XIV. Kerület Zugló Önkormányzata részt vesz a „Mozgás Receptre” programban. 
2. A Képviselő-testület felkéri a Polgármestert, hogy az előterjesztés 2. melléklete szerinti tartalommal kösse meg a „Mozgás Receptre” programban történő részvételről szóló szerződést.
Határidő: szerződés aláírására a döntéstől számított 30 nap
Felelős: Rózsa András polgármester (Polgármesteri Kabinet)

